
Is God Werklik Liefde? 

1 Johannes 4:7-12

VIDEO  |  LUISTER 

“Daar is niks soos ware liefde - Daar is niks so skoon, so rein!” Onthou jy nog die liedjie van die baie gewilde Groep II? Hulle het getoor met die meisies se harte! Salomo besing die liefde in sy pragtige boek, Hooglied, so mooi en eksplisiet dat daar eintlik ‘n ouderdomsbeperking op geplaas behoort te word! Oor hierdie boek is daar al baie gedebatteer en daar is verskeie menings daaroor. Dit is egter iets vir ‘n héél ander dag.  

Die vraag wat ons egter vanoggend wil vra is: Wat is ware liefde?  

Ek onthou die pragtige fluweel kanselkleed in die kerk van my kindertyd, waar daar in die mooiste sierskrif geborduur was: “God Is Liefde.” Vir my het dit nie baie mooi sin gemaak nie, want ons kinders is gedurig gedreig met God se straf! Ek het God beleef as Iemand wat daar baie ver is en verskriklik hoog bo ons nietige aardse wesens verhewe. En Hy staan gereed om te straf vir die geringste stoutwees! Kerk was óók ‘n straf en daarom het ek in die tyd toe ek my diensplig in die weermag gedoen het, bitter selde by ‘n kerk uitgekom. Ek het myself altyd op ‘n manier daar uitgewurm! 

Die vraag is dan ook al dikwels gevra of daardie woorde wat jy so dikwels op ‘n kanselkleed gesien het, dat God Liefde is, waarlik sin maak? Is dit relevant? Is God werklik Liefde? Of is Hy dalk maar net die onverbiddelike Heerser van die heelal wat absoluut geen sonde duld nie? Snaaks genoeg, het ek in my jong dae nooit getwyfel oor God se bestaan nie. Hy was vir my ‘n werklikheid. So was Jesus en die Heilige Gees ook vir my ‘n werklikheid, alhoewel ek vermoed het dat die Heilige Gees eintlik slegs aan die “Apostolies” behoort het en dat ons in die NG kerk eintlik net kennis geneem het van Sy bestaan!

Die sestigerjare met sy Hippies wat liefde en verál vrye liefde gepropageer het, het my persepsie van liefde natuurlik totaal omgekrap. Aan die een kant was daar God se onverbiddelike, streng liefde en aan die ander kant die Hippies se “make love, not war” liefde, wat gesê het dat almal vir almal moet lief wees.

Eers baie later het die waarheid van liefde my getref en vir my begin sin maak. Dit was nie genoeg dat ek maar net geweet het van liefde nie. Dit was nie genoeg dat ek slegs geweet het van God se bestaan nie. Daar was een verskriklike groot skakel wat ontbreek het: ‘n intieme, persoonlike verhouding met God. Eers was daar die ontmoeting met Jesus die dag toe die Heilige Gees my die wedergeboorte geskenk het. En toe skielik begin ek besef wat liefde waarlik is! Natuurlik is God die Bron van alle liefde en Jesus Christus is die Model waarop liefde geskoei is. Die Heilige Gees, moes ek ontdek, het nie aan die “Apostolies” behoort nie maar Hy is die Begeleier van alle gelowiges om hierdie liefde waarlik te ervaar en uit te leef deur mekaar lief te hê.

Eers tóé het ek begin besef waarom die Hippies se konsep van wees-vir-almal-lief so verskriklik verdraaid was. Hulle liefde was gegrond op menslike liefde en natuurlik, soos almal maar al té goed weet, is menslike liefde droewiglik feilbaar! Seker dáárom dat die Hippie-beweging tot niet gegaan het! 

Ware liefde kan slegs gegrond wees op God as die enigste Bron.

In verskeie plekke in die Nuwe Testament kom die oproep van liefde: dat ons mekaar moet liefhê. Jesus haal die liefdesgebod aan uit die Ou Testament en dan druk Hy by verskeie geleenthede dit op Sy dissipels se harte. Hy noem dit selfs per geleentheid 'n "nuwe gebod." Daarna skryf verskillende outeurs oor hierdie liefde. Johannes herhaal dit etlike kere in hierdie brief van hom. Ons begin dus besef dat dit van uiterste belang is om liefde uit te leef. Maar die probleem is dat om lief te hê nie werklik só vanselfsprekend is nie. Vir die meeste gelowiges is dit baie moeilik om dit waarlik uit te leef.

Die feit is dat God sigbaar word op aarde deur gelowiges se opregte liefde! Dit is natuurlik die antwoord op God se groot liefdesdaad op Golgota en dit is slegs moontlik as ‘n kind van God in ‘n intieme, persoonlike verhouding met Hom leef. As liefde nie uitgeleef word nie, is die bron-oorsaak dat daardie intieme verhouding vertroebel is of gladnie bestaan nie!

Liefde is nie maar net ‘n teoretiese iets waarvan jy praat en dit besin nie. Nee, dit is ‘n praktiese handeling. Jesus het liefde op ‘n uiters praktiese manier uitgeleef toe Hy eers al Sy tyd opgeoffer het om siekes gesond te maak en mense te leer en later die hoogste moontlike prys betaal het aan die kruis vir mense wat nie eers vir Hom omgegee het nie! Daardeur het Hy die voorbeeld gestel vir ons liefde wat net so prakties uitgeleef moet word. 

Liefde beteken dat dit jou iets gaan kos. Moontlik kan dit jou soms jou kosbare tyd, jou geld, dalk ongemak, opoffering of baie harde werk en in uiterste gevalle selfs jou lewe kos! Dit bring egter ook vreugde, genoegdoening en vervulling as jy die uitwerking daarvan sien. God dóén liefde en daarom moet ons as gelowiges ook liefde dóén en dit nie maar net besin nie! 

Ons moet egter te alle tye onthou dat daar slegs één enkele rede is waarom ons liefde doen en dit is uit dankbaarheid vir die groot, gróót liefde wat God aan ons bewys het. En dan ook omdat ons kan weet: God ís LIEFDE! 

Gebed:

Here, kweek asseblief in my ‘n ware liefde wat prakties sal dóén! 

Wat Is Ware Liefde?

Johannes 3:16-18

VIDEO  |  LUISTER 

Johannes 3:16 kan met reg as die middelpunt van die Bybel gesien word - dalk nie geografies nie, maar beslis in ‘n geestelike sin! Hierdie enkele versie plaas alles wat ons in die vier evangelies oor Jesus lees in ‘n Goddelike perspektief. God se liefde vir die wêreld is so groot dat Hy bereid was om sy Seun, Jesus daarvoor op te offer.

Wat word bedoel in Johannes met daardie woordjie “liefde”? Uit al die verskillende beskrywings daarvan oor ‘n wye spektrum geskrifte kan ons duidelik aflei dat liefde nie ‘n emosionele saak is nie. Daardie wonderlike verliefdheid wat elkeen van ons as tieners getref het, was suiwer emosie! Of dalk was dit ons hormone wat met ons op loop geraak het. Ongelukkig is dit daardie selfde verliefdheid wat dikwels ook maak dat mense trou om dan maar net ‘n jaar of twee later, wanneer die emosie opgedroog het, hulle paadjies weer te skei! 

Ware liefde kan dalk beter vertaal word met die woordjie “lojaliteit”. Wat is dit wat twee mense vir vyftig of sestig jaar gelukkig bymekaar hou, selfs deur die swaar tye en die tye waar hulle vir mekaar kan kwaad word? Dit is ‘n onbeskryflike liefdesband, waarvan intense lojaliteit ‘n onlosmaaklike deel vorm. Dit behels onder meer ‘n vrywillige verpligting teenoor mekaar, dat die een na die ander sal omsien en dat hulle mekaar sal help en bystaan deur dik en dun!

Dalk kan ons so ‘n ietsie hiervan sien in die liefde van God vir die mens. Hy was bereid om alles op te offer om ons te red. In ‘n liefdesverhouding is daar egter twee kante. God het alreeds Sy kant gebring, en nou is dit die mens se beurt om daarop te antwoord. Jou antwoord is nie ‘n emosionele besluit nie, maar ‘n nugtere wilsbesluit om God se liefdesaanbod te aanvaar. Dit is ál wat Hy van jou vra. Wat daarop volg is dat die liefdesverhouding gebou word, soos in enige stabiele huweliksverhouding. Natúúrlik is daar óók emosie by betrokke - by party mense baie meer as ander.  

Om enige liefdesverhouding te laat slaag, is daar harde werk betrokke. Die twee partye moet mekaar deeglik leer ken. God ken my alreeds baie beter as wat ek myself ken en nou is dit mý beurt. Ek leer Hom ken deur die openbaring wat oor Hom geskryf is - die Bybel te bestudeer. Kommunikasie is van uiterste belang in enige verhouding, só ook in my verhouding met God. Hy praat met my deur die Woord, daarom móét ek dit lees. Ek gesels weer met Hom deur gebed. Gebed is dus nie maar iets wat verpligtend is vir elke Christen nie, maar dit is jou kommunikasie met God. 

Liefde beteken ook dat twee partye bereid is om dinge vir mekaar te doen. Van God se kant af is die sluise van die hemel oop, met alles wat Hy vir my doen. Wat is ek bereid om vir Hom te doen?

Maar kom ons kyk na enkele van die dinge wat Hy bereid is om vir my te doen. In Johannes 3:16 lees ons dat as ek in Jesus glo, ek nie verlore sal gaan nie maar die ewige lewe kry. Om verlore te gaan, beteken dat jy van die Lewende God se teenwoordigheid afgesny word. Dit beteken dat jy sonder Sy gawes en Sy liefde moet klaarkom. As ons maar net mooi gaan dink aan alles wat ons van Hom af kry, dan is die implikasies hiervan te verskriklik om aan te dink. As jy egter besluit om in ‘n liefdesverhouding met Hom te gaan, word hierdie moontlikheid totaal uitgesluit. Maar die bonus is dat jy boonop die wonderlike ewige lewe kry. Dit beteken dat die aardse fase van jou lewe vir ewig verleng word anderkant die afsterwe van jou ou liggaam, jou tydelike “tentwoning” soos Paulus dit beskryf. En in Openbaring kry ons ‘n klein kykie in die wonder van die lewe anderkant daardie poorte. Dis iets waarna elke gelowige met groot verwagting en opgewondenheid uitsien! 

Daar is egter ‘n verdere aspek in hierdie liefdesverhouding: Oordeel! Ons kry dikwels die idee dat ons bang moet wees vir God, veral as ons die Ou Testament lees, waar Hy dikwels beskryf word as Iemand wat straf. Inderdaad kan God nie ongeregtigheid verdra nie, en anders as ons eie politieke stelsel waar korrupsie en ongeregtigheid dikwels maar onder die mat ingevee word, is Hy regverdig - dit word gestraf! Hy wil ons egter nie in die hemel inboelie deur ons met straf te dreig nie. Inteendeel: Hy wil ons in Sy liefdesarms inroep. Jesus is nie gestuur om te kom straf nie, maar om diegene wat alreeds veroordeel is te kom red. Ek was verdoem tot die ewige straf, totdat ek Jesus se roepstem herken het, en geantwoord het deur Sy aanbod te aanvaar. Vir jare het Hy gesoebat, maar ek het my doof gehou vir Sy stem. Tot daardie wonderlike dag........

Teen die agtergrond van die donker wolke van verdoemenis en ewige verderf, straal die positiewe lig van Jesus se sending om mense soos ek en jy te kom red. Dit is soos iemand wat sy eie lewe opoffer en in die briesende golwe van ‘n stormsee inspring om drenkelinge wat gedoem is te gaan red.  

Gebed:

Here, U liefde vir my is so onbeskryflik groot. Ek bely dat my liefde vir U maar skraps is - help my asseblief om my liefde ten volle uit te leef!

‘n Pa se Liefde 

Lukas 15:11-32 

VIDEO  |  LUISTER 

Jesus vertel 'n gelykenis – 'n storie om God se onbegryplike liefde te demonstreer, 'n storie wat jou waarlik aan die hart ruk!

Die verhaal begin waar die jongste broer sy pa kom vra vir sy erfgeld. Dit was ‘n skokkende ding om te vra, want hiermee wou hy eintlik vir sy pa sê: “Ek wens pa was darem nou al dood sodat ek my geld kan kry!” Die feit is dat daar ‘n spanning ontstaan het tussen pa en seun, en dat die seun vry wou wees van sy pa se seggenskap en ekonomies op sy eie voete wou staan. Hierdie is ‘n probleem wat al eeue lank gesinne uitmekaar skeur, selfs vandag nog! 

Die pa se reaksie is vreemd en baie verrassend. Dalk sou my reaksie wees om die ondankbare kêreltjie sy fortuin te vertel, te verskree en vir ses maande te hok nadat ek hom ‘n afgedankste loesing gegee het!  

Maar nee, híérdie pa staan die versoek toe! In kort sien ons hoedat die seun al sy erfgeld uitmors en dan in ‘n groot verknorsing beland. Hy gaan bly as bywoner by een van die burgers van die land, natuurlik ‘n heiden. Die omstandighede is haglik en hy moet varke oppas, iets wat elke Jood sal laat gril! Uiteindelik besef hy hoe dom hy was en dan kruip hy terug na sy pa toe, hoed in die hand. Hy besef dat hy verkeerd gedoen het, nie alleen teen sy pa nie, maar ook teen God! 

En dit is juis hier waar die verhaal nóg ‘n slag so ‘n verrassende wending neem. Weereens doen die pa presies die teenoorgestelde as wat ons verwag. Ons sien die pa vyf baie vreemde dinge doen: Hy sien hom van ver af aankom – hy wag dus nog al die tyd vir hom! Hy kry hom innig jammer, hardloop hom tegemoet, omhels hom en soen hom! 

Nêrens lees ons dat die pa vir sy seun sê: “Ja, ek het jou mos gesê!” of “Dit sal jou leer!” nie. Hy het hom nie verlekker in sy seun se ellende nie, maar hy doen eerder die ongehoorde en onwaardige ding en hardloop hom tegemoet. Hy gee sy eie waardigheid prys omdat hy bly is dat sy seun terug is, en so maak hy daardie verskriklike pynlike laaste treë huistoe vir sy seun makliker. In hierdie pa se optrede lees ons dit helder en duidelik dat hy al láánkal sy seun vergewe het vir die verskriklike onreg wat hy sy pa aangedoen het. 

Terwyl die seun op pad was huistoe, het hy geloop en uitwerk presies wat hy vir sy pa sou sê, en hoedat hy sou aanbied om een van sy pa se dagloners te word as sy pa hom maar net wou aanvaar. En hier word hy so oorweldig met liefde dat hy nie eers kans kry om vir Pa te sê dat hy bereid is om te werk vir sy losies nie. Sy pa het klaar bewys dat hy hom onvoorwaardelik aanvaar, en net om die stempel daarop te plaas, reël hy ‘n groot fees om hom tuis te verwelkom. 

Maar die verhaal het ook ‘n donker sy. In die veld was die oudste broer besig om te werk toe hierdie fees aanmekaargeslaan word. Toe hy by die huis kom, kon hy sy oë nie glo nie. Kleinboet het sowaar die vermetelheid gehad om terug te kom, en wat maak Pa? Nee, hy smyt hom nie in ‘n strafkamp nie, maar hou vir hom ‘n partytjie! En dit ná alles wat hy sy arme pa aangedoen het! Sommer dadelik is hy dikbek. Hy weier om die partytjie by te woon!

Wat maak sy pa? Met dieselfde geduld en liefde wat hy vir Kleinboet verwelkom het gesels hy nou met sy oudste. Dan verduidelik hy vir die seun dat, anders as sy broer, hy nog al die tyd by sy pa was en gedeel het in al die seëninge van die huishouding. Boonop was al sy pa se besittings in elkgeval ook syne. Daar was dus absoluut géén rede waarom hy nog enigsins kon verwyt nie!

Wat was die broer se reaksie? Ons weet nie. Die verhaal het ‘n “oop” einde - een wat ons sélf daar moet inskryf. Dit dwing ons eintlik om die vraag te beantwoord ten opsigte van onsself. Hoe reageer ek persoonlik hierop? Wat is my eie reaksie as iemand wat roekeloos gelewe het tot inkeer kom?

As ons in perspektief na die verhaal kyk, sien ons dat nie een van die twee seuns hulle pa se liefde werd was nie. Hy het hulle egter onvoorwaardelik liefgehad, en al wat hy van hulle verlang het was om met mekaar versoen te raak, mekaar te aanvaar en dat hulle albei hulle pa se versorging en liefde sou aanvaar. 

Dalk is jy vandag die jonger seun wat jou rug op God gedraai het, en afgedwaal het. Vir jou sê die verhaal dat God vir jou wag met ope arms en tonne liefde om terug te kom.

Maar jy kan dalk ook die seun wees wat nog altyd jou deel gedoen het, getrou was in jou diens aan God en die nabyheid van Hom beleef het. Vir jou wil die verhaal vanoggend herinner dat jy nie hoogmoedig moet optree teenoor diegene wat afgedwaal het nie. Wees deel van die verwelkomingskomitee. Op daardie manier wys jy vir die Here dat jy Sy goedheid en liefde waarmee Hy jou elke dag so oorlaai, opreg waardeer. 

Gebed:

Here, gee asseblief vir my vandag liefde in my hart teenoor elkeen wat oor my pad kom. Maak my vergewensgesind, en leer my om nie neer te sien op ander nie!

Onverganklike Liefde 

1 Korintiërs 13:8-13

VIDEO  |  LUISTER 

Paulus ag die liefde geweldig belangrik! In 1 Kor 13 lees ons sy aangrypende lied oor die liefde. Dit is die grootste van ál die gawes, en dit kan alles bedek. Nou besing Paulus ook die absolute onverganklikheid van die liefde. Dit sal tot in alle ewigheid bestaan, selfs nadat al die ander gawes al in die niet verdwyn het.

Maar daar is ‘n probleempie - ek en jy is steeds verganklike mense wat aardsgebonde is. Ons is nie perfek nie en ons het maar ons swakhede! Ons kennis is so verskriklik beperk dat selfs die hoogsgeleerde professor nog steeds maar net ‘n ou klein gedeeltetjie ken. Dit is uiters frustrerend, want daar is so baie vrae waarvoor ek nie ‘n klinkklare antwoord het nie. So dikwels vra mense my kwelvrae, en dan moet ek soms ook maar net my skouers ophaal en sê: “Jammer, ek weet ook nie!”

Paulus vergelyk ons kennis met ‘n spieël. Het jy al op ‘n koue wintersoggend in die badkamer probeer skeer of grimering aansit, terwyl die spieël bly toewasem? Dit is ‘n frustrasie! Die beeld wat jy daar sien is dof en feitlik onherkenbaar. Dan gaan dit maar so mog-het-troffe, dikwels met liederlike gevolge! So is ons geloofskennis ook maar uiters gebrekkig. Maar eendag sal daardie spieël helder blink, en sal ons al hierdie dinge duidelik kan sien en verstaan. Dan sal dit in elkgeval ook nie eers meer saakmaak nie, want dan sal ons die Here van aangesig tot aangesig sien, dan sal alles volledig wees!

Die groot geheim oor jou onkunde, is dat jy gedurig moet leer, navors en die waarheid soek in die Woord van God. Jy moet dus daardie spieël blink poleer! Paulus vergelyk ons met kinders wat moet opgroei. As ons maar net tevrede is met die ou bietjie wat ons geleer het as kinders, dan word ons geloofslewe ‘n stagnante moeras. Dan sal ons ook nooit werklik weet hoe om daardie liefde, wat Paulus so hoog aanskryf, behoorlik uit te leef nie. Ons moet die kinderagtigheid afskud en deur harde werk, oefening, studie en praktiese uitleef van dit wat ons leer, opgroei om volwassenes te word in die geloof. Alleen dán kan ons waarlik begin om liefde prakties uit te leef.

Dit is egter nie ons swakhede waarvan Paulus wil praat nie, maar dit is die liefde wat hy besing, en veral die absolute onverganklikheid daarvan.

As ek werklik wil weet van liefde, en hoe onverganklik dit is, dan moet ek eintlik die Bybel begin lees van Genesis 1 af. Die talle en talle uitreike van liefde van die Here wat deur die geskiedenisboeke van die Ou Testament aangeteken is, begin vir ons ‘n prentjie vorm van hoe ver Sy liefde strek. Dit begin by Adam en Eva. Hy wou vir hulle ‘n Vriend wees, selfs saam met hulle in die tuin gewandel. Hulle het Hom verraai! Sulke liederlike verraad het eintlik die doodstraf verdien, maar God se genade is só groot dat Hy hulle steeds in liefde spaar. Dan gee Hy selfs vir hulle nog beloftes ook! 

Deur die duisende bladsye van die Ou Testament lees ons die name van mense aan wie Hy liefde bewys het. Name soos Noag, Abraham, Isak en selfs Jakob, die bedrieër. Só groot is Sy liefde dat Hy vir Jakob, na ál sy bedrog, steeds die vader gemaak het van die volk Israel. Vir Moses, die moordenaar, het Hy in liefde geroep om die grootste leier van alle tye te word. Hy het vir Moses en sy opstandige, murmurende, afvallige volk in liefde geneem deur die onherbergsame woestyn tot by die beloofde land, ten spyte daarvan dat hulle gedurig agter ander gode aangehardloop het, en oor elke ou dingetjie gemor en gekla het. As dit nie liefde is nie......!

Dan was daar natuurlik nog Dawid die egbreker-moordenaar en, Salomo die veelwywer. En wat van Jona die onwillige, Simson die rokjagter, Ragab die prostituut en nog talle ander name? Maar liefde het tot die absolute hoogtepunt gekom toe die Seun van God mens geword het en die verskriklikste vernedering, vervolging, verwerping, spot, marteling en teregstelling moes deurmaak om versoening te kon bewerkstellig. Daar het die Here die grootste offer van liefde óóit gebring!

Maar dit was maar net die begin, want hierdie liefde strek van dáár tot in die onmeetlike ewigheid, want eers ná die voleinding van die wêreld sal ons kan ervaar wat ware liefde is, en sal ons dit ook kan uitleef.

En vandag? Is dit nog ooit die moeite werd dat ek enigsins probeer om liefde uit te leef? My liefde is dan so gebrekkig! Wat help dit tóg?

Dit is juis oor die onmeetlike liefde wat God deur die eeue openbaar het, en veral oor die finale prys wat die Seun betaal het vir ons versoening, dat ons gelowiges álles in ons vermoë moet doen om liefde uit te leef uit dankbaarheid vir Sy groot offer. Hy het geen steen onaangeroer gelaat om vir ons te betaal nie! Nou is dit ons beurt om die grootste gawe van almal terug te ploeg in die wingerd van God.

Gebed:

O Here, my liefde is so gebrekkig. Help my asseblief om dit ten volle uit te leef  om op hierdie manier vir U dankie te sê vir wat U alles vir my gedoen het! 

Hoe Wyd is God se Liefde? 

Efesiërs 3:17-19 

VIDEO  |  LUISTER 

Is dit dan werklik nodig om dinge weer en weer te herhaal?  

As jy ‘n ouer is met jong kinders, sal jy sékerlik weet dat jy elke aand met badtyd dieselfde rympie moet herhaal: “Was agter jou ore; onthou jou hare; moenie die héle badkamer natmors nie……!” As jy dit nie weer en weer herhaal nie, gaan dit net eenvoudig nie gebeur nie. “Maar ek is mos nie ‘n kind nie!” sou jy dalk wou protesteer. Almiskie! Maar daar is sommige dinge in die lewe wat jy oor en oor móét hoor, anders vergeet jy baie gou en jou geloof verswak.  

Paulus is inderdaad in hierdie opsig ook geen uitsondering nie en op alle moontlike maniere herhaal hy die feit oor en oor dat gelowiges hulle redding alleen aan God te danke het. Op géén ander manier is daar redding, behalwe deur Jesus Christus nie! As God die gelowige nie gered het en sy kind gemaak het nie, sou hy beslis verlore gewees het. Kan dit ooit genoeg gesê word? O, uit eie ondervinding weet ek dat as ek dit nie dikwels hoor nie, begin ek naderhand daarvan vergeet en dink ek dat ek my eie heil kan uitwerk. Ek begin glo dat dit my eie prestasies en goeie hoedanighede is wat vir my redding bring! 

Paulus doen in hierdie Skrifgedeelte voorbidding vir die lesers. Dalk het Paulus dit só nodig gehad op daardie stadium in die tronk, om ‘n slag aan homself te dink en dalk vir God te vra om hom te verlos uit sy ellende. Tóg is daar nie eers sprake van nie. Sy gebede gaan nie oor sy eie ellendige lot nie, maar oor diegene wat sy brief lees. 

Let egter mooi op waaroor sy gebed gaan. Dis beslis nie oor materiële dinge nie! Nie dat hulle groot rykdom sal hê, of dat dit liggaamlik met hulle goed sal gaan nie. Nee, sy gebed gaan oor die belangrikste van alle dinge - dít wat wérklik saakmaak! Hy bid dat elkeen wat die brief lees (en natuurlik sluit dit ook vir jou en my vandag in), innerlik, oftewel geestelik sterk sal word! Dat God deur die Heilige Gees vir ons daardie krag sal gee uit die rykdom van Sy heerlikheid. Daardie wonderlike “Kragbron” is tot ons elkeen se beskikking. Dit is ‘n absoluut-onuitputlike Bron, gevoed uit die onmeetlike rykdom van God. Waarom sal ons dit dan nie gebruik nie? 

Hy bid ook dat Jesus Christus deur geloof in ons harte sal woon. Die feit is dat Jesus nie gesmeek hoef te word om in ons harte te woon nie. Hy staan alrééds in afwagting gereed vir ons om oop te maak. Dit is eintlik óns wat gesmeek word om Hóm toe te laat!

Verder bid Paulus dat ons in liefde gewortel en gegrondves sal wees. Jesus het alreeds álles gedoen! Hy het ons vrygekoop, saligheid en lewe gegee en boonop óók vir ons die Heilige Gees gegee. Hy het selfs vir ons ‘n voorbeeld kom stel hoe om liefde prakties uit te leef. Nou smeek Hy by ons om ook daardie liefde in óns lewens te implementeer op álle lewensterreine. Nee, nie sommer net hier en daar ‘n blykie van liefde nie, maar dit moet ‘n integrale deel word van ons daaglikse bestaan.  

Paulus skryf in verse 18 en 19: “…. sodat julle volledig in staat mag wees om tot die besef te kom van die breedte en die lengte en die hoogte en die diepte, ja, om die liefde van Christus te leer ken, wat alle begrip te bowe gaan....” 

Ek dink nie ons kan ooit begryp hoe ver Jesus se liefde strek nie. Deur egter liefde te leef, begin jy so ‘n ietsie ervaar van die onmeetlike omvang van Sy liefde. Paulus se gebed is dan ook dat ons intensief bewus sal word van daardie liefde wat alle verstand te bowe gaan. Hy wil hê dat ons totaal en al vervul sal word met die liefde en daarmee saam die volheid van God. 

Jy sê dalk dat hierdie hoë gedagtes alles slegs wensdenkery is? Nee, beslis nie! Dit is binne die bereik van elke gelowige. Maak net jou hart, lewe en verstand oop daarvoor en die Heilige Gees sal die res doen. 

Wanneer dit dan die dag met jou gebeur dat jy meegevoer word tot ‘n geestelike hoogtepunt, durf jy nóóit geestelik hoogmoedig raak nie. Dan moet jy besef waar jou krag en spiritualiteit hulle oorsprong het. Dit is God alleen wat jou daardie dinge onverdiend kan gee, en nog oneindig baie meer as wat ons menslike verstand kan verwerk. Ja, aan Hom alleen kom al die eer, lof, dank en aanbidding toe! Ons durf nooit óóit die eer vir onsself toeëien nie, want in Hom, deur Hom en tot Hom is alle dinge, in die hemel en op die aarde. En dan besef ons net weereens: God is wáárlik Liefde! 

Gebed:

Here, God-Almagtig, ek val vanoggend in aanbidding voor U neer, want sonder U is ek niks. U is die Een wat my lewe en krag gee. Dankie Here, dankie vir U wonderbare liefde!

Die HERE is My Herder

Psalm 23

VIDEO  |  LUISTER 

Al ooit gewonder hoe Psalm 23 gebeur het? Elke lied het iewers ‘n storie, is dit nie so nie? 

‘n Frisgeboude jong seun met ‘n rooierige gelaat stap saam met sy troppie skape deur die klipperige veld naby die slaperige dorpie Betlehem – Isai se jongste seun, Dawid. Diep in gedagte neurie hy saggies ‘n wysie. Skielik sprei ‘n breë glimlag oor sy gesig: “Het hom!” skree hy vir homself. “Hierdie wysie gaan perfek pas!” 

Dawid kyk tevrede na sy troppie skape, spekvet en in ‘n uitstekende kondisie. Hy is lief vir sy wollerige troppie en hy versorg hulle met oorgawe. Hy gaan sit op ‘n groot rots vanwaar hy presies kan sien waar elke skaap is. “Die HERE is my herder.....” sê hy hardop vir homself. “Ja, die HERE is MY Herder!”

Opgewonde trek hy baie versigtig ‘n snaarinstrument uit sy sak. Met geoefende vingers streel hy oor die snare van die lier. Stadig neem sy nuwe lied vorm aan: “Die HERE is my Herder!” Sy klokhelder stem sweef oor die verlate veld.

Dawid wéét hoeveel hý omgee vir sý skape en die blote gedagte dat die Here nog soveel méér vir hóm omgee bring trane van aandoening in sy oë. Sy oë speel oor sy kuddetjie. Hulle lyk so tevrede, so asof hulle alles het wat hulle nodig het. Dan tref die gedagte Dawid: “Maar ek het óók oorgenoeg! Ek ly beslis nie gebrek nie!” Die tweede lyntjie van sy lied het pas vorm gekry. 

Haastig staan Dawid op en begin verder loop. Die skape volg kort op sy hakke. Skielik lê ‘n kleinerige kom voor hom, bedek met lowergroen gras. Die skape is opgewonde om by die sappige groenigheid uit te kom en Dawid gaan vly hom neer op die sagte, grastapyt. 

“In groen weivelde laat Hy my rus....” sing hy. Dan spring hy ligvoets op om eers sy dors te gaan les by die yskoue, kristalhelder watertjie wat uit die rotswand borrel en ‘n spieëlgladde poeletjie voed. Weldra huppel die skape na die poeletjie en verlustig hulle in die lafenis. 

Alles is so wonderlik rustig in hierdie stukkie paradys. “Na water waar daar rusplek is, lei Hy my.”

Dawid is opgewonde! “Hy gee my nuwe lewenskrag!” Die lewenslus borrel deur sy are as hy net dink aan die geweldige omvang van hierdie gedagte. Die Here gee hom inderdáád nuwe lewenskrag! 

Dan spring Dawid op – tyd om aan te beweeg met sy skape as hy voor donker by sy slaapplek vir die aand wil kom. Hy voel egter ‘n beklemming om sy hart want voor wag daar vir hom ‘n baie gevaarlike stukkie pad. Hy moet deur ‘n nou kloof met hoë rotswande aan beide kante. Só nou en diep is hierdie kloof, dat dit sommer donker kan raak daar onder. En daar’s rowers! Maar Dawid weet: “Hy lei my op die regte paaie ter wille van sy Naam.”

“Here,” bid hy hardop wanneer hy die kloof instap, “Ek is in U hande! Ek is nie bang nie want ek wéét dat wanneer ek deur hierdie gevaarlike kloof stap, dan is U elke tree van die pad saam met my!” 

Dawid klem sy knuppel styf vas net vir ingeval..... hierdie stok het hom al uit baie benarde situasies gered!

Een van die skape skrik vir iets en dan spring hy om en hardloop holderstebolder tussen die trop deur. Voor hy egter konsternasie kan veroorsaak, haak Dawid hom blitsvinnig om die nek met sy herderstaf en bring hom saggies tot bedaring.

Dankbaar sien Dawid die helder sonskyn deurbreek aan die anderkant van die kloof. 

“Selfs as ek in die donkerste kloof ingaan, is ek nie bang vir gevaar nie, want U is by my. Dit is u staf en u stok wat my gerusstel!”  

Voor Dawid vou die grasvlakte oop. Hier gaan hy vir die volgende paar dae met sy trop skape oorbly. Hy gaan vly hom neer in die skadu van ‘n doringboom. Skielik is hy rasend van die honger want daar was heeldag nog nie eers tyd om te dink aan kos nie. Hy maak die sak oop wat sy ma vir hom saamgegee het. Sy maag slaan eintlik bollemakiesie as die heerlike geure van die padkos sy neus tref. Daar is varsgebakte broodjies, heuningkoek in ‘n fles, olywe, gedroogde dadels......

Dis ‘n fees! Hy breek ‘n broodjie oop en druk ‘n stuk heuningkoek daarin. Hy kreun eintlik van pure lekkerkry as hy die eerste groot hap afbyt, met heuning wat om sy mondhoeke afdrup.  

Dawid glimlag: “U dek vir my 'n tafel voor die oë van my teenstanders.” 

‘n Spontane dankgebed borrel oor sy lippe: “Here, U is só goed vir my! My beker loop oor van al die goedheid wat U my gee! U oorlaai my met U wonderbare liefde! Here, ek wil nooit, óóit van U af weggaan nie. Ek wil net in U huis bly solank as wat ek lewe!” 

Dan jubel Dawid: “U verfris my kop met olie; my beker loop oor. Net goedheid en troue liefde sal my volg al die dae van my lewe, en ek sal terugkeer na die huis van die Here, tot in lengte van dae!” 

Spontaan trek hy sy lier nader en weldra sweef die soet klanke van sy welluidende stem oor die grasvlaktes:

“Die Here is my herder; niks sal my ontbreek nie.

Hy laat my neerlê in groen weivelde; na waters waar rus is, lei Hy my heen........

Gebed:

Here, mý Here, dankie dat ek ook soos Dawid kan weet: U is MY Herder en U gee my alles wat ek nodig het! Ek aanbid U, Here en ek wil nooit óóit sonder U wees nie!

God se liefde in die Psalms 

Verskeie Psalms

VIDEO  |  LUISTER 

In verskeie van die Psalms word God se troue liefde besing. Hier is slegs enkeles van hulle:

Psalm 33:3-5 - Sing vir Hom 'n nuwe lied; speel mooi op snaarinstrumente met uitroepe van vreugde. Want die woord van die Here is reg, en al sy werk is betroubaar. Hy is lief vir reg en geregtigheid; die troue liefde van die Here vul die aarde. 

Psalm 89:2,3 - Oor die troue liefde van die Here wil ek altyd sing; van geslag tot geslag wil ek u trou met my mond bekend maak. Ja, ek sê dit: Vir ewig word u troue liefde gevestig; 

Psalm 100:4,5 - Gaan sy poorte binne met lofprysing, sy voorhowe met 'n loflied; loof Hom, prys sy Naam. Want die Here is goed, vir ewig duur sy troue liefde, van geslag tot geslag sy trou. 

Psalm 103:4 - Loof die Here, o my siel...... Hy wat jou lewe vrykoop van die graf, jou kroon met troue liefde en ontferming, 

Psalm 117 - Loof die Here, alle nasies, roem Hom, alle volke, want magtig oor ons is sy troue liefde, ja, die trou van die Here is vir ewig. Halleluja! 

Psalm 118:1 - Prys die Here, want Hy is goed; ja, vir ewig duur sy troue liefde. 

Psalm 136:4 - Prys Hom wat groot wonders  doen, Hom alleen – want vir ewig duur sy troue liefde. 

Psalm 138:2 - Ek wil in aanbidding buig na u heilige tempel; ek wil u Naam prys oor u troue liefde, oor u trou; 

Hierdie is slegs enkeles van die Psalms wat die liefde, genade, trou en ontferming van ons Liefdevolle God besing. Baie van hierdie Psalms was met groot vreugde gesing want die digter sowel as diegene wat dit gesing het, het onmeetlike vreugde beleef in die Here!

Ek wil tóg een uitsonder. Gister het ons gesels oor Psalm 23, maar ek wil vra dat ons 'n bietjie meer in diepte kyk na vers 1 van hierdie pragtige lied van Dawid: “Die HERE is my Herder, ek kom niks kort nie.”

Kom ons ontleed hierdie versie en kyk na die diepere betekenis hiervan, want dit sê véél meer as wat op die oog af lyk!

Die woord wat ons vertaal met: HERE is in die oorspronklike Hebreeus: יְהוָה oftewel YHWH. Dit is die persoonlike Naam van God wat aan Moses by die brandende bos gegee is en dit beteken letterlik “Ek is wat Ek is”. Dit dui op God se self-bestaande, getroue, teenwoordige aard; dat God absoluut uniek is en dat daar geen ander wese is wat met Hom vergelyk kan word nie; dat Hy “IS” – teenwoordige tyd. Hy is vandag, Hy was nog altyd en Hy sal vir ewig steeds wees. Dit net oor wie Dawid van sing. 

Dan nóg 'n baie belangrike gedagte – hierdie God is SY Herder. Dit maak dit uiters persoonlik. Hierdie God ken hom persoonlik en Hy sien persoonlik na Dawid om. Dit is dus 'n baie spesiale verhouding.

Dit raak dus uiters persoonlik. Hy is nie maar die Herder van die gelowiges nie, maar Hy stel in MY persoonlik belang. Hy koester en versorg MY persoonlik. Hy is lief vir MY persoonlik! Hy is MY Herder! 

In Hebreeus kom “my” hier voor die werkwoord “is” wat nie eksplisiet voorkom nie, want die teenwoordige tyd word in Hebreeus geïmpliseer. Die sin sê dus letterlik: “JHWH – my herder [is].”

Daar’s ’n sterk beklemtoning: JHWH self is die Een wat my versorg. Nie net ’n god nie, maar die Verbondsgod van Israel. 

Dan, die tweede deel van die sin: לֹא אֶחְסָר (lo echsar) 

Letterlik: “ek sal nie tekort kom nie” of “ek sal nie iets ontbreek nie.”

לֹא (lo) = nie / geen / nee 

אֶחְסָר (echsar) kom van die werkwoord חָסֵר (chasér) – “om te ontbreek, te kort te hê, te mis, te ontbeer.” Die vorm אֶחְסָר is toekomstige tyd in die eerste persoon enkelvoud: “ek sal ontbreek.”

Dus: “Ek sal nie ontbreek (aan iets) nie” = “Ek sal niks kortkom nie.” 

Die betekenis strek egter verder as materiële behoeftes. Dit beteken: “Daar sal vir my niks wesenliks of noodsaakliks ontbreek nie – alles wat my lewe en siel nodig het, voorsien Hy.”

In Hebreeus beklemtoon die toekomstige tyd nie net ’n toekomstige gebeurtenis nie, maar ’n voortdurende sekerheid: ek sal nooit, in geen omstandigheid nie, tekort hê nie. 

In kort kan ons dus opsom: Die Almagtige Verbondsgod is my Herder en Hy stel persoonlik in my belang. Hy het my intens lief en Hy versorg my in alles wat ek nodig het, geestelik sowel as liggaamlik. 

Ons afleiding is dus: God IS Liefde! 

Gebed:

Here, vandag kan ek alleen in groot dankbaarheid en absolute verwondering na U, my Herder kom. Ek wil U loof en dank vir al U goedheid en onbeskryflike liefde!

Het Jy MY Lief? 

Johannes 13:31-38

VIDEO  |  LUISTER 

Moeder Theresa is deur die wêreld gesien as ‘n ikoon van diensbaarheid en liefde. Sy is vereer met ‘n Nobel Prys, die hoogste eer wat enigeen kan kry. Maar as ons na haar lewe gaan kyk, dan is dit eintlik ‘n vaal bestaan van harde werk en swaarkry. Sy het daagliks te doene gehad met die armstes van armes. Haar maer, verrimpelde gesig was beslis nie dié van ’n filmster nie. In haar lewe was daar absoluut géén glorie nie! 

Wanneer Jesus vir Sy dissipels sê dat Sy tyd van verheerliking aangebreek het, dan moet ons ook hierdie heerlikheid in perspektief stel. In menslike terme sien ons ‘n verheerliking as glans en glorie en alles wat blink. By ‘n gala-aand is almal uitgedos in die mooiste en duurste klere, en die edelstene skitter soos die sterre. Die verheerliktes word net mooi dinge toegedig, al is hulle soms vrot van binne. En die kroon wat hulle ontvang, mag dalk pragtig lyk en glorie uitspel, maar dit is ook maar bitter verganklik en hol.

Jesus se verheerliking werk totaal anders: ‘n Nag van angs in Getsemane, waar Hy bloed sweet en worstel met God, lui Sy verheerliking in. Dan word Hy liederlik verraai, verkoop vir ‘n handjievol muntstukke deur een van Sy vertrouelinge. Hy word gevange geneem en voor die hof gedaag, ‘n hof waar valse getuienis voor Hom geslinger word. Die vriend waarop Sy hoop gevestig is om die uitgestuurdes te lei, verloën Hom in sy grootste uur van nood!

Ja, dit was maar die begin van Jesus se verheerliking. Dit sou nog baie erger word, want Hy sou gespot word; hulle sou op Hom spoeg en Hom slaan; hulle sou Hom van bakboord na stuurboord stuur! Die hoogtepunt van Jesus se verheerliking sou aanbreek wanneer die soldate ruwe spykers deur Hom teen die vloekhout vaskap, en waar Hy daar sou hang as die bespotting van die ganse wêreld. Daardie plek is bedoel slegs vir die slegste van misdadigers. Is dit verheerliking? Baie meer nog: dit is LIEFDE! 

Nie alleen is hierdie grusame gebeure ‘n verheerliking vir Jesus nie, maar ook vir God almagtig. Want hierin kry die grootste liefdesdaad van alle tye gestalte. Watter pa sal bereid wees om sy enigste seun, die een wat hy liefhet, te laat offer op ‘n grusame wyse sodat slegte mense gered kan word? Abraham was wel bereid om sy enigste seun Isak te offer, maar dit was vir God, en dit was baie edel. Nogtans het hy nooit tot die daad oorgegaan nie. Wanneer God dus Sy enigste Seun, die Een wat Hy liefhet ter slagting stuur om geoffer te word, en dit sodat slegte mense wat Sy vyande is, gered kan word, kan Hy alleen bekroon word met die hoogste eer en verheerliking wat daar moontlik is. En Jesus, wat Hom vrywillig aan hierdie grusame marteling en vernedering onderwerp, móét net eenvoudig hiervoor verheerlik en vereer word met die hoogste eer denkbaar. As Moeder Theresa ‘n Nobelprys kon kry, hoeveel te meer nie Jesus nie!

Alles kom eintlik neer op liefde. Soos reeds gesê, was dit die grootste liefdesdaad van alle tye. En dan kom Jesus, en Hy verbind hierdie liefdesdaad ook aan ‘n nuwe gebod aan Sy dissipels: “Julle moet mekaar liefhê.” 

“Aag, maar dis dan al ‘n ou gebod”, sou ons dalk wou sê, want uit die Ou Testament leer ons dat ons God moet liefhê en ons naaste soos onsself. Maar die liefde waarvan Jesus hier praat, is baie dieper as dit. “Soos ek julle liefhet, moet julle mekaar ook liefhê.” Hoe lief het Jesus hulle? So lief, dat Hy bereid was om die verskrikking van die kruis te trotseer vir hulle. En natuurlik geld dieselfde vandag ook vir my en jou! Hoe lief het ek en jy ons medegelowiges? So lief dat ons selfs die ergste marteling sal deurgaan vir hulle? 

Hierdie soort liefde het eintlik nie eers die tien gebooie nodig nie, want outomaties sal jy nie iemand anders se eiendom vat of hom doodmaak of seermaak nie. Dit sal tweede natuur wees om niks sleg van hom te sê nie. Maar hierdie liefde is nog véél dieper: Wanneer Paulus die liefde besing in 1 Kor 13, dan is dit die soort liefde waarvan Jesus hier praat.

Ons sê baie maklik dat ons Jesus so liefhet, dalk ook ons medegelowige en medemens, dat ons bereid is om enigiets te doen. In teorie is dit maklik, maar wanneer dit in die praktyk kom, dan raak dit ‘n totaal ander storie. Ja, selfs die grote ou Petrus, die Rots, die een met die sleutels van die Koninkryk, moes dit uitvind op die harde manier. “Ek sal my lewe vir U aflê!” sê hy vol selfvertroue vir Jesus. Maar dan moet Jesus hom hard neerbring aarde toe, want voor daardie droewige nag verby sou wees, sou die einste Petrus nie minder nie as drie keer vir Jesus verloën het. “Ek sal my lewe vir U aflê!” Werklik? 

Petrus was werklik lief vir Jesus. Sy optrede het dit egter nie rêrag gewys nie, en hy het hard geval. Nogtans het Jesus hom steeds lief, en ons sien ná Jesus se hemelvaart hoedat Hy vir Petrus optel en sterk maak deur die Heilige Gees. Die vraag aan elkeen van ons is of ons Jesus waarlik liefhet? Hoe groot en sterk is ons liefde vir Hom, en hoe groot is ons liefde vir ons medegelowige?

Gebed:

Here, my liefde vir U en my medemens skiet so ver tekort. Hef my op, asseblief Here!

Géén Plek vir Jesus 

Lukas 2:1-7

VIDEO  |  LUISTER 

Hierdie is ons laaste dagstukkie vir die jaar. Ons hervat weer op Maandag 12 Januarie.

Dit is nog pikdonker as Josef daardie oggend vir Maria op die donkie tel. Daar heers ‘n gemoedelike stemming onder hulle reisgenote, amper asof hulle op pad is na ‘n fees. Vir ‘n oomblik vergeet hulle wat die ware doel van hulle reis is en die avontuur van ‘n vyf-dag-lange reis weg van die vervelige ou Nasaret af is genoeg om almal opgewonde te maak! En so vertrek hulle al singende in die vallei af in die rigting van die Jordaanvallei. Al op die westelike kant van die Jordaan af stap hulle tot by die laagste stad op aarde, Jerigo. 

Josef kan nie help om weer te dink oor die dag toe God die mure van Jerigo laat intuimel het nie. God se onpeilbare liefde vir Sy volk is onmeetlik groot! Eers lê Hy die Jordaan droog sodat hulle droogvoets deur die rivier in vol vloed kan stap. En dan laat Hy Jerigo se mure ineenstort sonder dat die Israeliete 'n vinger lig! En daarna gee Hy hulle boonop nog talle stede, vee, graanlande en wingerde sonder dat hulle daarvoor hoef te werk! God is voorwáár LIEFDE! 

Met ‘n siddering sien Josef die angswekkende berge raak wat anderkant Jerigo uittroon. Daardie berge móét hulle die volgende dag oor om by Betlehem te kom!

Die volgende oggend is dit nog pikdonker as die groep die laaste skof aanpak. Met eerste lig worstel hulle alreeds teen die voetheuwels op. Die pad is bitter sleg en kort-kort struikel die donkie. Josef se senuwees is tot breekpunt gespanne. As die donkie noú met Maria moet val...... hy wil nie eers dink aan die gevolge nie!

Uur na uur beur die groep voort, op, op, op, van die laagste stad op aarde na Jerusalem wat bo-op die berge geleë is. Betlehem is gelukkig nie ver van die groot stad af nie.

Die pad is gevaarlik en dis uitmergelend warm. Nêrens is daar eers 'n sweempie van 'n skaduwee of énige groenigheid nie, net klippe en stof. Boonop is dit juis hiér waar die struikrowers agter die rotse sit en wag vir die reisiger wat nie op sy hoede is nie. “Vannag slaap ons in 'n sagte bed iewers in 'n gesellige herberg,” sing Josef, en Maria kners op haar tande oor die ondraaglike ongemak. Die reis is amper verby! 

Uiteindelik doem die mure van Betlehem voor hulle op. Maar dan sink Josef se hart in sy skoene as hy sien hoedat hierdie slapende dorpie oorstroom is van derduisende mense. “Waar bly hulle almal?” wonder hy bekommerd.

En sy bekommernis is vir géén oomblik ongegrond nie, want wanneer hulle begin soek na blyplek, word hulle by elke herberg en gastehuis weggewys. “Jammer ou maat, alles is stampvol. Jy gaan nêrens plek kry nie, elke ou gaatjie is alreeds volgestop.” En dit help boonop gládnie as hulle Maria op die donkie sien nie, want hier kom gróót moeilikheid! Wie wil dan nou 'n jong meisie in jou huis hê as sy dalk vannag nog gaan kraam?

Uiteindelik is daar iemand wat haar oor Maria ontferm. Haar man was nog besig om die twee weg te wys, toe sy haar kop by die deur uitsteek. Sy gee net één kyk na Maria, wat alreeds ál die tekens begin toon dat haar baba op pad is, en dan verkrummel haar hart. “Ek is só jammer Hartjie, maar ons huis is alreeds tjok-en-blok vol, maar as julle nie omgee vir die reuk nie..... daar is plek in die stal. Niemand anders wil daar slaap nie!”

Dankbaar aanvaar Josef die uitnodiging. Haastig neem hy vir Maria af na die vuil, stinkende stal. Hy maak vir haar 'n gemaklike lêplek in 'n hoop skoon hooi en dan pak hy die donkie af.

'n Uur of twee later wéét Maria dat die nag aangebreek het waarin haar spesiale Baba gebore moet word. Haar kraampyne het alreeds begin en sy is baie bang vir wat gaan kom. “Dankie Here,” prewel Josef, “U het ons betyds hier gebring! U tydsberekening is perfek!”

Ja, inderdaad is God se beplanning perfek!

Daardie selfde nag nog sit 'n groepie skaapwagters nog rustig by hulle vuurtjie en gesels, toe daar skielik 'n engel voor hulle staan. Dit is te verstane dat die arme manne hulle boeglam skrik, maar die engel stel hulle gerus met: “Moenie bang wees nie!” Die manne begin effens bedaar as hy vir hulle vertel van die Verlosser wat gebore is, Christus die Here. Hulle sal Hom in Betlehem kry in ‘n krip, toegedraai in doeke. 

Hulle was egter nie voorbereid op wat volgende sou gebeur nie, want skielik skeur die ganse hemel oop reg rondom hulle en ‘n reuse skare engele verskyn uit die niet. Hemelse musiek vul die valleie en heuwels terwyl die magtige engelekoor die mooiste lied sing wat nog ooit in menseheugenis gehoor is: “Eer aan God in die hoogste, en vrede op aarde vir die mense in wie God 'n welbehae het!”

Natuurlik hét hulle, nadat die engele verdwyn het, gaan hulde bring aan hierdie Koningsbaba wat God in Sy groot liefde aan die wêreld gegee het sodat elkeen wat in Hom glo die ewige lewe sal hê!  

Aan die einde van die reeks móét ons erken: God is wáárlik liefde! 

Gebed:

Here, vandag besef ek net weereens dat ons 'n God aanbid wat alles perfek beplan het, ook my lewe het U só beplan! Maar meer nog, dat ons 'n God van allesomvattende liefde aanbid! 

